Het die All Blacks 1949 se twee spanne vergeet?ʼn Paar Wallabies met die Bledisloebeker wat hulle in 1949 gewen het. Deesdae se All Blacks is seker beter daartoe toegerus om twee spanne te kies, maar ʼn mens wonder of Steve Hansen dalk vergeet het van die slag in 1949 toe hulle dit wel gedoen het. Dit laat hulle met die unieke rekord dat hulle twee toetse op dieselfde dag verloor het, ʼn “All Black Day in Rugby” het ʼn Nieu-Seelandse koerant dit vasgevat. Die datum: 3 September 1949. Fred Allen se eerste na-oorlogse All Blacks het in Suid-Afrika getoer, en in die derde toets op Kingsmead in Durban teen die Springbokke gespeel. Suid-Afrika het met 9-3 gewen – op die ou end ook die toetsreeks met 4-0. Okey Geffin het drie strafdoele vir die Bokke behaal, Morrie Goddard het ʼn drie vir die besoekers gedruk. Suid-Afrika was rustyd met 6-3 voor. Terselfdertyd het Australië, onder aanvoering van Trevor Allen, met ʼn reisplan van 12 wedstryde, insluitend twee toetse, in Nieu-Seeland getoer. Die eerste toets is dieselfde dag as die Durbanse toets op Athletic Park in Wellington gespeel. Die All Blacks – met die 30 beste spelers in Suid-Afrika was dit in wese hul derde span – het met 6-11 verloor. Die Wallabies het ook die tweede toets gewen, en daarmee saam die Bledisloebeker, wat sedert 1932 op die spel is, die eerste keer verower. Hulle kon dit eers drie dekades later (1979) weer regkry. Die boek Centenary: 100 years of All Black Rugby meld dat drie van die All Blacks vir die tuisreeks (Johnny Smith, Ben Couch en Vince Bevan) na alle waarskynlikheid in die toerspan na Suid-Afrika sou wees as hulle nie Maori’s was nie. Die toeskouersgetalle is interessant: 30 000 mense het die eerstespan-toets in Durban bygewoon, 32 000 die derde span s’n in Wellington.